   七言古诗

    长恨歌
    ——白居易
汉皇重色思倾国，
御宇多年求不得。
杨家有女初长成，
养在深闺人未识。
天生丽质难自弃，
一朝选在君王侧。
回眸一笑百媚生，
六宫粉黛无颜色。
春寒赐浴华清池，
温泉水滑洗凝脂。
侍儿扶起娇无力，
始是新承恩泽时。
云鬓花颜金步摇，
芙蓉帐暖度春宵。
春宵苦短日高起，
从此君王不早朝。
承欢侍宴无闲暇，
春从春游夜专夜。
后宫佳丽三千人，
三千宠爱在一身。
金星妆成娇侍夜，
玉楼宴罢醉和春。
姊妹弟兄皆列士，
可怜光彩生门户。
遂令天下父母心，
不重生男重生女。
骊宫高处入青云，
仙乐风飘处处闻。
缓歌慢舞凝丝竹，
尽日君王看不足。
渔阳鼙鼓动地来，
惊破霓裳羽衣曲。
九重城阙烟尘生，
千乘万骑西南行。
翠华摇摇行复止，
西出都门百馀里。
六军不发无奈何，
宛转蛾眉马前死。
花钿委地无人收，
翠翘金雀玉搔头。
君王掩面救不得，
回看血泪相和流。
黄埃散漫风萧索，
云栈萦纡登剑阁。
峨嵋山下少人行，
旌旗无光日色薄。
蜀江水碧蜀山青，
圣主朝朝暮暮情。
行宫见月伤心色，
夜雨闻铃肠断声。
天旋地转回龙驭，
到此踌躇不能去。
马嵬坡下泥土中，
不见玉颜空死处。
君臣相顾尽沾衣，
东望都门信马归。
归来池苑皆依旧，
太液芙蓉未央柳。
芙蓉如面柳如眉，
对此如何不泪垂！
春风桃李花开日，
秋雨梧桐叶落时。
西宫南内多秋草，
落叶满阶红不扫。
梨园子弟白发新，
椒房阿监青娥老。
夕殿萤飞思悄然，
孤灯挑尽未成眠。
迟迟钟鼓初长夜，
耿耿星河欲曙天。
鸳鸯瓦冷霜华重，
翡翠衾寒谁与共？
悠悠生死别经年，
魂魄不曾来入梦。
临邛道士鸿都客，
能以精诚致魂魄。
为感君王辗转思，
遂教方士殷勤觅。
排空驭气奔如电，
升天入地求之遍。
上穷碧落下黄泉，
两处茫茫皆不见。
忽闻海上有仙山，
山在虚无缥缈间。
楼阁玲珑五云起，
其中绰约多仙子。
中有一人字太真，
雪肤花貌参差是。
金阙西厢叩玉扃，
转教小玉报双成。
闻道汉家天子使，
九华帐里梦魂惊。
揽衣推枕起徘徊，
珠箔银屏迤逦开。
云鬓半偏新睡觉，
花冠不整下堂来。
风吹仙袂飘飘举，
犹似霓裳羽衣舞。
玉容寂寞泪阑干，
梨花一枝春带雨。
含情凝睇谢君王，
一别音容两渺茫。
昭阳殿里恩爱绝，
蓬莱宫中日月长。
回头下望人寰处，
不见长安见尘雾。
唯将旧物表深情，
钿合金钗寄将去。
钗留一股合一扇，
钗擘黄金合分钿。
但教心似金钿坚，
天上人间会相见。
临别殷勤重寄词，
词中有誓两心知。
七月七日长生殿，
夜半无人私语时。
在天愿作比翼鸟，
在地愿为连理枝。
天长地久有时尽，
此恨绵绵无绝期！

   送陈章甫
      ——李颀
四月南风大麦黄，
枣花未落桐叶长。
青山朝别暮还见，
嘶马出门思故乡。
陈侯立身何坦荡，
虬须虎眉仍大颡。
腹中贮书一万卷，
不肯低头在草莽。
东门酤酒饮我曹，
心轻万事皆鸿毛。
醉卧不知白日暮，
有时空望孤云高。
长河浪头连天黑，
津口停舟渡不得。
郑国游人未及家，
洛阳行子空叹息。
闻道故林相识多，
罢官昨日今如何？

     琴歌
      ——李颀
主人有酒欢今夕，
请奏鸣琴广陵客。
月照城头乌半飞，
霜凄万树风入衣。
铜炉华烛烛增辉，
初弹渌水后楚妃。
一声已动物皆静，
四座无言星欲稀。
清淮奉使千馀里，
敢告云山从此始？

 夜归鹿门山歌
    ——孟浩然
山寺钟鸣昼已昏，
渔梁渡头争渡喧。
人随沙路向江村，
余亦乘舟归鹿门。
鹿门月照开烟树，
忽到庞公栖隐处。
岩扉松径长寂寥，
惟有幽人自来去。

白雪歌送武判官归京
      ——岑参
北风卷地白草折，
胡天八月即飞雪。
忽如一夜春风来，
千树万树梨花开。
散入珠帘湿罗幕，
狐裘不暖锦衾薄。
将军角弓不得控，
都护铁衣冷犹著。
瀚海阑干百丈冰，
愁云黪淡万里凝。
中军置酒饮归客，
胡琴琵琶与羌笛。
纷纷暮雪下辕门，
风掣红旗冻不翻。
轮台东门送君去，
去时雪满天山路。
山回路转不见君，
雪上空留马行处。

八月十五夜赠张功曹
      ——韩愈
纤云四卷天无河，
清风吹空月舒波。
沙平水息声影绝，
一杯相属君当歌。
君歌声酸辞且苦，
不能听终泪如雨。
洞庭连天九嶷高，
蛟龙出没猩鼯号。
十生九死到官所，
幽居默默如藏逃。
下床畏蛇食畏药，
海气湿蛰熏腥臊。
昨者州前槌大鼓，
嗣皇继圣登夔皋。
赦书一日行万里，
罪从大辟皆除死。
迁者追回流者还，
涤瑕荡垢清朝班。
州家申名使家抑，
坎轲只得移荆蛮。
判司卑官不堪说，
未免捶楚尘埃间。
同时辈流多上道，
天路幽险难追攀。
君歌且休听我歌，
我歌今与君殊科。
一年明月今宵多，
人生由命非由他。
有酒不饮奈明何！

轮台歌奉送封大夫出师西征
      ——岑参
轮台城头夜吹角，
轮台城北旄头落。
羽书昨夜过渠黎，
单于已在金山西。
戍楼西望烟尘黑，
汉兵屯在轮台北。
上将拥旄西出征，
平明吹笛大军行。
四边伐鼓雪海涌，
三军大呼阴山动。
虏塞兵气连云屯，
战场白骨缠草根。
剑河风急雪片阔，
沙口石冻马蹄脱。
亚相勤王甘苦辛，
誓将报主静边尘。
古来青史谁不见，
今见功名胜古人。

丹青引赠曹霸将军
      ——杜甫
将军魏武之子孙，
于今为庶为青门。
英雄割据虽已矣，
文采风流今尚存。
学书初学卫夫人，
但恨无过王右军。
丹青不知老将至，
富贵于我如浮云。
开元之中常引见，
承恩数上南熏殿。
凌烟功臣少颜色，
将军下笔开生面。
良相头上进贤冠，
猛将腰间大羽箭。
褒公鄂公毛发动，
英姿飒爽犹酣战。
先帝天马玉花骢，
画工如山貌不同。
是日牵来赤墀下，
迥立阊阖生长风。
诏谓将军拂绢素，
意匠惨淡经营中。
斯须九重真龙出，
一洗万古凡马空。
玉花却在御榻上，
榻上庭前屹相向。
至尊含笑催赐金，
圉人太仆皆惆怅。
弟子韩干早入室，
亦能画马穷殊相。
干惟画肉不画骨，
忍使骅骝气凋丧。
将军画善盖有神，
偶逢佳士亦写真。
即今漂泊干戈际，
屡貌寻常行路人。
涂穷反遭俗眼白，
世上未有如公贫。
但看古来盛名下，
终日坎[土禀]缠其身！

   寄韩谏议
      ——杜甫
今我不乐思岳阳，
身欲奋飞病在床。
美人娟娟隔秋水，
濯足洞庭望八荒。
鸿飞冥冥日月白，
青枫叶赤天雨霜。
玉京群帝集北斗，
或骑麒麟翳凤凰。
芙蓉旌旗烟雾落，
影动倒景摇潇湘。
星宫之君醉琼浆，
羽人稀少不在旁。
似闻昨者赤松子，
恐是汉代韩张良。
昔随刘氏定长安，
帷幄未改神惨伤。
国家成败吾岂敢，
色难腥腐餐枫香。
周南留滞古所惜，
南极老人应寿昌。
美人胡为隔秋水，
焉得置之贡玉堂？

     古柏行
      ——杜甫
孔明庙前有老柏，
柯如青铜根如石。
双皮溜雨四十围，
黛色参天二千尺。
君臣已与时际会，
树木犹为人爱惜。
云来气接巫峡长，
月出寒通雪山白。
忆昨路绕锦亭东，
先主武侯同[门必]宫。
崔嵬枝干郊原古，
窈窕丹青户牖空。
落落盘踞虽得地，
冥冥孤高多烈风。
扶持自是神明力，
正直元因造化功。
大厦如倾要梁栋，
万牛回首丘山重。
不露文章世已惊，
未辞剪伐谁能送？
苦心岂免容蝼蚁？
香叶终经宿鸾凤。
志士幽人莫怨嗟，
古来材大难为用！

     山石
      ——韩愈
山石荦确行径微，
黄昏到寺蝙蝠飞。
升堂坐阶新雨足，
芭蕉叶大栀子肥。
僧言古壁佛画好，
以火来照所见稀。
铺床拂席置羹饭，
疏粝亦足饱我饥。
夜深静卧百虫绝，
清月出岭光入扉。
天明独去无道路，
出入高下穷烟霏。
山红涧碧纷烂漫，
时见松枥皆十围。
当流赤足蹋涧石，
水声激激风吹衣。
人生如此自可乐，
岂必局束为人[革几]！
嗟哉吾党二三子，
安得至老不更归！